Bendt Bendtsen (KF), 2003-05-20:
Det Radikale Venstre har fremsat forslag om at ændre lov om Danmarks Statistik, så den kommer til at omfatte den statistik, der produceres i de forskellige ministerier.
Det er forslagsstillernes opfattelse, at dette er en forudsætning for, at statistik vil være objektiv og på et højt fagligt niveau.
Regeringen finder det lige som Det Radikale Venstre væsentligt, at den statistik, der produceres i Danmark, er troværdig.
Kun igennem en troværdig statistikproduktion på et højt fagligt niveau er det muligt at få et retvisende billede af den danske samfundsudvikling.
Derfor er der også i forbindelse med budgetanalysen af Danmarks Statistik sat et arbejde i gang, som netop skal belyse organiseringen af den samlede offentlige statistikproduktion i Danmark, om den foregår hensigtsmæssigt.
Men det er dog også regeringens opfattelse, at statistik, der produceres i Danmark, er objektiv.
Det er også regeringens opfattelse, at al produktion af statistik sker på et højt fagligt niveau.
Det skal i den sammenhæng fremhæves, at embedsmænd i ministerierne faktisk allerede er forpligtet til at være sandfærdige og faglige i deres daglige arbejde gennem forvaltningsmæssige regler.
Derfor er manipulation med statistiske oplysninger også forbudt.
Det er dog ikke ensbetydende med, at der ikke bør ses på, om arbejdsdelingen mellem ministerierne og Danmarks Statistik er hensigtsmæssig. Fordelingen af statistikproduktion på Danmarks Statistik og ministerierne skyldes historiske forhold, hvor det på et tidspunkt har været skønnet, at den valgte fordeling af opgaverne var hensigtsmæssig.
Det er dog ikke givet, at den
fordeling af opgaverne, der er valgt, også er den bedste i dag.
Det kan således altid overvejes, om det vil være bedre at foretage en anden fordeling af opgaverne end den nuværende.
Der er som nævnt i øjeblikket ved at blive udarbejdet en budgetanalyse af Danmarks Statistik.
I den forbindelse indgår der overvejelser om organiseringen af den samlede offentlige produktion af statistik, men dette arbejde er ikke slut.
Og konsekvenserne af en anderledes organisering af statistikproduktionen skal først gennemarbejdes. Før resultatet af dette arbejde er afsluttet, finder regeringen det for tidligt at ændre loven om Danmarks Statistik.
Sammenfattende må jeg derfor på regeringens vegne afvise forslaget, men vi vil som nævnt se nærmere på beslutningsforslaget, når regeringens arbejde er slut.
Og så skal jeg vende tilbage til sagen.
Jeg vil gerne starte med at sige tak til de partier, der har taget positivt imod forslaget.
Jeg vil gerne sige, at det jo er en sag, som har været meget længe undervejs.
Det er en sag, der har splittet de politiske partier i Folketinget.
Og der kan være flere forskellige ønsker blandt partierne, om man nu ikke lige kunne vride på det ene og det andet og det tredje.
Det har været hårde forhandlinger, hvor alle har været nødt til at give sig lidt.
Men det, der har været et fælles mål for de parter, der står bag aftalen, er jo netop, at man erkender, at det er nødvendigt, at vi får et kompromis, så vi også har et fælles dankort i fremtiden, og det er altså med det korte lys på, hvis man vælger det her fra nu.
Jeg vil gerne sige, at der jo på den ene side kan være folk, der mener, at forbrugerne skulle have noget mere, andre mener, at bankerne skulle have noget mere, osv.
, osv.
Men der er indgået et kompromis, og som bekendt, når man indgår et kompromis, skal alle give sig en lille smule.
Jeg har også tilkendegivet over for parterne i forløbet, at vi hurtigt ville få lukket denne sag med lovgivning.
Der skal jo ikke meget fantasi til at forestille sig, hvad det kan blive til, hvis vi skal til at sidde og slås om nogle små detaljer.
Men jeg vil også gerne tilkendegive herfra, at der er nogle specifikke ting, som skal afdækkes under udvalgsbehandlingen.
Der kan også være nogle elementer, som måske kan være svære at få helt på plads.
Så vil jeg gerne tilkendegive, at de partier, der støtter dette forslag, også med dem drøfter jeg, når der kommer en bekendtgørelse på området, så man stadig væk i forbindelse med vedtagelsen af det her sørger for at få en ordentlig og en god behandling af det.
Jeg må sige, at jeg kan så beklage, at SF ikke kan deltage med positive elementer.
Der er mange problemer; de sætter mange spørgsmålstegn, og der er mange uacceptable ting.
Det er det, jeg hører fra SF.
Det er så fair nok.
Så til Enhedslisten, der egentlig mener, at vi skal have en kontoførende nationalbank.
Der må jeg blot sige, at vi er så langt fra hinanden, Enhedslisten og regeringen, at det ikke kan være anderledes. Men foreløbig tak til dem, der har støttet forslagene.
Så håber jeg på en hurtig og en velvillig behandling, og så skal jeg nok tage de partier ind til drøftelse, når der skal udmøntes bekendtgørelse på området.